钦定古今图书集成/明伦汇编/官常典/第540卷 > 鲁鉴
## 钦定古今图书集成/明伦汇编/官常典/第540卷 > 鲁鉴

按《明外史》本传：“鉴，其先西大通人。祖阿失都巩卜失
加，明初率部落归附，太祖授为百夫长，俾统所部居
庄浪。传子失加，累官庄浪卫指挥同知。正统末，鉴嗣
父职。久之，擢署都指挥佥事。成化四年，固原满四反，
鉴以土兵千人从征。诸军围石城，日挑战，鉴出则先
驱，入则殿后，最为贼所惮。贼平，进署都督同知，寻充”
左参将，分守庄浪。命其子麟为百户，统治土军。十七
年坐寇入境，戴罪立功。寻充左副总兵，协守甘肃。寇
犯永昌，被劾。鉴疏辩，第停其俸两月。俄命充总兵官，
镇守延绥。自陈往功，予实授。孝宗立，得疾致仕。弘治
初，命麟袭指挥使，加都指挥佥事。已，进同知，充甘肃
游击将军。鲁氏世守西陲，有捍御功。至鉴官益显，其
世业益大，而所部土军生齿又日盛。麟既移甘肃，帝
以土军非鉴不能治，特起治之，且命有司建坊，旌其
世绩。鉴乃条上边务四事，多议行。鉴有材勇，遇敌辄
冒矢石，数被伤不为阻，故能积功至大将。十五年以
旧创疾发卒。赠右都督，赐恤如制。时麟已由甘肃参
将擢左副总兵，豪健“如其父，而恭顺不如先为游击
时。”寇入永昌失律，委罪副将陶祯，下御史按，当戍边，
但贬一秩，游击如故。暨为副将，调韦州御寇。寇大入，
不能击。遣都指挥杨琳邀之孔坝沟。琳大败不救，连
被劾。麟自愬，止停俸二月。时巳授麟子经官，令约束
土军。而麟奏“经幼，土人不受要束，乞归治之”，不俟报
径归。帝用刘大夏言，从其请。武宗立，甘肃巡抚毕亨
荐经及麟谋勇，令率所部协战守。正德二年，经既袭
指挥使，自陈尝随父有功，乃以为都指挥佥事。未几，
麟卒。赠都督佥事，赐祭葬。故事，都指挥无恤典，以经
乞，破例予之。经积战功，再迁都指挥使，充左参将，分
守庄浪。复自陈功阀。兵部执不可。帝特命为署都督
佥事。世宗立，乞休。巡抚许凤翔言：经力战被创，疾行
愈，且世将，敢战，知名异域。今边患棘，不宜听其去。帝
乃谕留，且劳以银币。寻充副总兵，分守如故。嘉靖六
年冬，以都督同知充总兵官，镇守延绥。大学士杨一
清言：“经守庄浪二十馀载，屡立战功。其部下土军，非
他人所能及。虽其子瞻已为指挥佥事，奉命统辖，然
年尚少。今陕西总兵官张凤乃延绥世将，若调凤延
绥而改经陕西，自可弹压庄浪，无西顾患。”帝立从之。
居二年，竟以疾致仕。久之，命瞻以本官守备山丹。经
奏言：“自臣高祖后，世守兹土。今臣家居，瞻又移他镇，
土军皇皇，不欲别附。若因此生他患，是隳先业而负
世恩也。乞令守故业可。”二十二年，宣、大有警，诏经简
壮士五千赴援。至而边患已息，乃遣还。以经力疾趋
召，厚赉之。明年，瞻卒。经以次子及孙皆幼，请得自辖
土军。诏许之。经骁勇，奉职寡过，继祖父为大帅，保功
名，称良将。三十五年卒。赐恤如制。